
BGE-PSZK levelezős hallgatóinak nyelvtanulási attitűdje

Kulcsszavak: motiváció;nyelvtanulási attitűd;levelezős hallgatók;nyelvvizsga; munkahelyi sikeresség
A kutatás célja a hallgatók nyelvtanulási attitűdjeinek és motivációinak vizsgálata, különös tekintettel a nyelvvizsga-kötelezettség eltörlésére és a növekvő vizsgadíjak hatására. A munkaerőpiac egyre nagyobb nyelvi kompetenciát követel meg, azonban a levelező tagozatos hallgatók nyelvtanulási szokásait eddig kevés kutatás vizsgálta.
A módszertan két fő eleme egy kérdőíves felmérés és egy interjú az egyetem egyik nyelvi tanszéki docensével. A kérdőív kvantitatív és kvalitatív elemeket egyaránt tartalmazott, így lehetőség nyílt a hallgatók véleményeinek részletesebb feltérképezésére.
A kutatás eredményei igazolták, hogy a külföldön élő vagy dolgozó hallgatók számára a nyelvtudás fontosabb, míg a magyar vállalatoknál dolgozók kevésbé tartják azt szükségesnek. A home office-ban dolgozók nagyobb arányban fejlesztik nyelvtudásukat, mint a hagyományos munkahelyi környezetben dolgozók. Meglepő módon a vidéki és fővárosi hallgatók között nem mutatkozott számottevő különbség a nyelvtanuláshoz való hozzáállásban.
A vizsgálat kimutatta, hogy bár a nyelvvizsga már nem feltétele a diplomának, a hallgatók továbbra is keresik ezt a lehetőséget. A vizsgadíjak növekedése azonban aránytalanul érinti a külföldi és magyarországi hallgatókat. Az egyetemi nyelvi kurzusokat a hallgatók hasznosnak tartják, és nyitottak lennének további szaknyelvi tárgyakra.
A kutatás jövőbeli irányai közé tartozhat egy utánkövetéses vizsgálat, amely a végzett hallgatók munkaerőpiaci tapasztalatait vizsgálná, illetve egy átfogó, országos kutatás, amely az egyetemi nyelvoktatás fejlesztési lehetőségeire fókuszálna.



